
______________________________________________________________________________

На основу члaна 138. става 1. Устава Републике Србије („Службени гласник Републике Србије“, бр. 98/2006), члана 17. ставова 1. и 2. и члана 31. става 2. Закона о Заштитнику грађана („Службени гласник Републике Србије“, бр. 79/2005 и 54/2007), у поступку контроле законитости и правилности рада Министарства унутрашњих послова, покренутом по сопственој иницијативи, Заштитник грађана  


У Т В Р Ђ У Ј Е


Полицијске управе Министарства унутрашњих послова у Београду, Нишу и Новом Саду, односно њихови полицијски службеници, неблаговременим и неефикасним поступањем по пријавама грађана које су подношене у периоду од 29. 4. 2020. године до 3. 5. 2020. године  пропустили су да спрече окупљања непознатих лица у вечерњим часовима на крововима стамбених зграда, у време у коме је важила забрана кретања на јавним местима.[footnoteRef:1] [1:  Према подацима доступним Заштитнику грађана, у периоду од 29. 4. 2020. године до 3. 5. 2020. године, непозната лица окупљала су се на крововима зграда у Београду, и то у ГО Земун, Врачар, Вождовац, Стари град, Савски венац, Раковица, Нови Београд и Лазаревац, затим у Новом Саду, Нишу, Крушевцу.] 

Услед наведених пропуста у раду полицијских службеника, није утврђен идентитет лица  која су потенцијално учиниоци прекршаја против јавног реда и мира који су нормирани Законом о јавном реду и миру[footnoteRef:2] и прекршаја против забране кретања за време ванредног стања која је прописана Уредбом о мерама за време ванредног стања,[footnoteRef:3] односно поднесу прекршајне пријаве против тих лица.  [2:  "Сл. гласник РС", бр. 6/2016 и 24/2018]  [3:  "Сл. гласник РС", бр. 31/2020, 36/2020, 38/2020, 39/2020, 43/2020, 47/2020, 49/2020, 53/2020, 56/2020, 57/2020, 58/2020 и 60/2020] 

Такво поступање полицијских службеника имало је за последицу не само опасност од нарушавања јавног реда и мира у наведеном периоду, већ је и довело у питање ефикасну примену мера прописаних од стране Владе Републике Србије у циљу сузбијања и спречавања ширења заразне болести COVID-19 и заштите становништва од те болести, из ког разлога је и прописана забрана кретања на јавним местима, односно ван станова, просторија и објеката за становање у стамбеним зградама и изван домаћинства. 
Имајући у виду утврђене недостатке у раду контролисаног органа, Заштитник грађана упућује Министарству унутрашњих послова следеће 




П Р Е П О Р У К Е

I

Министарство унутрашњих послова ће предузети све потребне мере како би обезбедило да полицијски службеници у будућем раду, приликом предузимања активности по пријавама грађана које се односе на наведена кажњива дела, поступају у свему у складу са законским прописима и начелима обављања полицијских послова – односно да у таквим ситуацијама благовремено предузму све потребне радње  у циљу успостављања јавног реда и мира (изађу на лице места, идентификују учиниоце прекршаја, поднесу захтеве за покретање прекршајног поступка). 

II

Полицијске управе Министарства унутрашњих послова у Београду, Нишу и Новом Саду ће спровести дисциплинске поступке против полицијских службеника који су били задужени за поступање по пријавама грађана о окупљању непознатих лица на крововима стамбених зграда у периоду 29. 4. 2020. године до 3. 5. 2020. године, како би утврдило да ли су у поступању по наведеним пријавама учинили неку од тежих повреда радне дужности из члана 207. Закона о полицији.[footnoteRef:4] Министарство унутрашњих послова ће обавестити Заштитника грађана о исходу покренутих дисциплинских поступака.    [4:  "Сл. гласник РС", бр. 6/2016, 24/2018 и 87/2018] 


III

[bookmark: _GoBack]Министарство унутрашњих послова ће водити рачуна да се не догађају слични пропусти у поступању по пријавама грађана у циљу спречавања извршења прекршаја и кажњавања одговорних лица.
Министарство унутрашњих послова обавестиће Заштитника грађана, у року од 60 дана од дана пријема ове препоруке, о предузетим мерама и поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено. 

О б р а з л о ж е њ е

Крајем априла 2020. године, Заштитник грађана је путем средстава јавног информисања, а посебно путем друштвених мрежа (twitter) дошао до сазнања да се групе непознатих лица окупљају у току важења забране кретања, односно након 18 часова на крововима стамбених зграда, како у Београду, тако и у другим градовима Србије и да су том приликом користили пиротехничка средства (бакље, петарде итд.). Путем истих извора, Заштитник грађана је упознат са наводима да надлежни органи не поступају по пријавама грађана, односно не предузимају мере у оквиру надлежности органа управе како би се утврдио идентитет тих лица и проверило да ли су имали потребне дозволе за кретање.      
Заштитник грађана је на основу наведеног сазнања оценио да постоји могућност да је у конкретном случају поступање носилаца јавних овлашћења довело до повреде људских слобода и права, због чега је на основу овлашћења из члана 32. став 1. Закона о Заштитнику грађана покренуо поступак контроле законитости и правилности рада Министарства унутрашњих послова и актом дел. бр. 14735 од 30. 4. 2020. године затражио изјашњење о  чињеницама које се односе на спорне догађаје.  
Актом 01 Број: 3163/20-5 од 13. 5. 2020. године Министарство унутрашњих послова доставило је Заштитнику грађана тражено изјашњење у коме је наведено да је од 27. 4. 2020. године до 4. 5. 2020. године организационим јединицама МУП-а у 146 случаја од стране грађана пријављено кршење забране кретања прописане Уредбом о мерама за време ванредног стања, док је у 746 случајева пријављено кршење одредби Закона о јавном реду и миру. Указано је да су полицијски службеници поступали по пријавама грађана и да је против 129 лица поднет захтев за покретање прекршајног поступка по основу кршења забране кретања прописане Уредбом о мерама за време ванредног стања, као и да су у наведеном периоду поднети захтеви за покретање прекршајног поступка за 251 лице, у највећем броју због прекршаја из чланова 7, 8. и 9. Закона о јавном реду и миру. Уз изјашњење није достављена документација која би потврдила изнете наводе, нити тражени тонски записи телефонских разговора са грађанима који су пријављивали недозвољена окупљања на крововима зграда и коришћење пиротехничких средстава. 
Како би утврдио све чињенице и околности потребне за правилну и потпуну оцену правилности рада органа државне управе у конкретном случају, Заштитник грађана је актом дел. бр. 15889 од 14. 5. 2020. године од Министарства унутрашњих послова затражио достављање:
- Тонских записа телефонских разговора у којима су грађани пријављивали предметна противправна поступања (окупљање на крововима зграда и коришћење пиротехничких средстава), као и записнике полицијских службеника о поступању по наведеним пријавама;
- Копија захтева за покретање прекршајног поступка који су поднети против лица која су учинила наведене прекршаје.
Дана 5. 6. 2020. године, Министарство унутрашњих послова је доставило Заштитнику грађана све захтеве за покретање прекршајног поступка због кршење забране кретања прописане Уредбом о мерама за време ванредног стања и кршење Закона о јавном реду и миру који су поднети за период од 27. 4. 2020. године до 4. 5. 2020. године, као и тонске записе пријава грађана.   
Након увида у достављене прекршајне пријаве и тонске снимке, Заштитник грађана је утврдио да је Министарство унутрашњих послова поднело 17 захтева за покретање прекршајног поступка због основане сумње да је извршен прекршај из члана 4д став 1. Уредбе о мерама за време ванредног стања. Све пријаве односиле су се на један догађај, односно поднете су због окупљања више лица на заједничком крову зграда у Булевару цара Лазара бр. 31 до 45 у Новом Саду, дана 30. 4. 2020. године.
Актом дел. бр. 26378 од 4. 8. 2020. године, Заштитник грађана је затражио од Министарства унутрашњих послова појашњење да ли је Министарство унутрашњих послова подносило захтеве за покретање прекршајног поступка због основане сумње да је извршен прекршај из члана 4д став 1. Уредбе о мерама за време ванредног стања и због окупљања грађана на крововима зграда у другим случајевима, као и достављање евентуално поднетих захтева за покретање прекршајног поступка наведене врсте. 
Министарство унутрашњих послова је актом 03 број: 4340/20-15 од 1. 9. 2020. године обавестило Заштитника грађана да организационе јединице Министарства унутрашњих послова, осим у Новом Саду, нису прекршајним судовима подносиле захтеве за покретање прекршајног поступка за прекршаје из члана 4д. став 1. Уредбе о мерама за време ванредног стања које се односе на наведени временски период. 
* * *
Чланом 1а Уредбе о мерама за време ванредног стања прописано је да се ради сузбијања и спречавања ширења заразне болести COVID-19 и заштите становништва од те болести, за време ванредног стања забрањује кретање на јавним местима, односно ван станова, просторија и објеката за становање у стамбеним зградама и изван домаћинства (окућница): 
1) Лицима са навршених 70 година - у насељеним местима до 5000 становника, изузев петком од 04 до 07 часова, ради куповине намирница, као и сваког дана у периоду од 18 часова до 01 час наредног дана, у трајању од 60 минута, у пречнику до 600 м удаљености од места пребивалишта, односно боравишта;
2) лицима са навршених 65 година - у насељеним местима преко 5000 становника, изузев петком од 04 до 07 часова, ради куповине намирница, као и сваког дана у периоду од 18 часова до 01 час наредног дана, у трајању од 60 минута, у пречнику до 600 м удаљености од места пребивалишта, односно боравишта;
3) лицима која нису навршила 65 година - од 18 до 05 часова радним данима, као и од петка од 18 часова до понедељка до 05 часова.
Чланом 4д Уредбе о мерама за време ванредног стања прописано је да ће се казнити новчаном казном од 50.000 до 150.000 динара за прекршај лице које прекрши забрану из чл. 1а и 1б ове уредбе. 
Сходно члану 2. Закона о јавном реду и миру, надлежни органи за одржавање јавног реда и мира су Министарство унутрашњих послова, комунална полиција, инспекцијски органи и други надлежни органи у складу са законом утврђеним делокругом.
Према члану 3. Закона о јавном реду и миру, прекршаји против јавног реда и мира јесу противправна дела којима се на јавном месту угрожава или нарушава јавни ред и мир, ствара узнемирење или угрожава сигурност грађана, омета кретање грађана на јавним местима или остваривање њихових права и слобода, вређа морал, угрожава општа сигурност имовине, вређају или ометају службена лица или се на други начин нарушава јавни ред и мир. Вика је вербално изражавање јаког интензитета, а бука је нежељен или штетан звук јаког интензитета. 
Према члану 7. Закона о јавном реду и миру, ко свађом или виком нарушава јавни ред и мир или ствара узнемирење грађана - казниће се новчаном казном од 5.000 до 20.000 динара. Ко нарушава јавни ред и мир или ствара узнемирење грађана, извођењем музичких и других садржаја, коришћењем музичких инструмената, радио и телевизијских пријемника и других звучних уређаја, као и механичких извора буке и звучних сигнала (мотора, сирена и сл.) - казниће се новчаном казном од 5.000 до 30.000 динара. Ко прекршај из ст. 1. и 2. овог члана изврши у групи од три и више лица - казниће се новчаном казном од 20.000 до 50.000 динара.
Сходно члану 17. Закона о јавном реду и миру, ко паљењем пиротехничких производа нарушава јавни ред и мир или угрожава сигурност грађана - казниће се новчаном казном од 50.000 до 100.000 динара или радом у јавном интересу од 40 до 120 часова. Ко пуцањем из ватреног или другог оружја или имитације оружја нарушава јавни ред и мир или угрожава сигурност грађана - казниће се новчаном казном од 100.000 до 150.000 динара или казном затвора од 30 до 60 дана. Ко прекршај из ст. 1. и 2. овог члана изврши у групи од три и више лица - казниће се казном затвора од 30 до 60 дана.
Чланом 30. Закона о полицији прописано је да су полицијски послови део унутрашњих послова које обавља Полиција, применом полицијских овлашћења, мера и радњи. Полицијски послови се обављају у циљу остваривања безбедносне заштите живота, права и слобода грађана, заштите имовине, као и подршке владавини права. У полицијске послове, у смислу овог закона, спада и: откривање и хапшење учинилаца кривичних дела, прекршаја и других лица за којима се трага и привођење надлежним органима; одржавање јавног реда и мира, спречавање насиља на спортским приредбама, пружање помоћи у извршењима у складу са законом. 
Према члану 32. Закона о полицији, обављање полицијских послова заснива се на начелима професионализма, деполитизације, сарадње, економичности и ефикасности, законитости у раду и сразмерности у примени полицијских овлашћења, као и других начела којима је уређено деловање органа државне управе, деловање државних службеника и поступање у управним стварима.
Чланом 58. Закона о полицији прописано је да је полицијски службеник дужан да прими пријаву о учињеном кривичном делу и прекршају. Примљену кривичну пријаву полицијски службеник одмах доставља надлежном јавном тужиоцу у складу са Закоником о кривичном поступку, а пријаву која садржи елементе прекршаја организационој јединици Полиције надлежној за послове прекршаја.
Чланом 203. Закона о полицији прописано је да полицијски службеници и остали запослени у Министарству одговарају за повреду службене дужности ако послове и задатке не обављају савесно, стручно и у предвиђеним роковима, ако се не придржавају Устава, закона, других прописа и правила о понашању за време службе, као и за повреде којима изван службе нарушавају интересе и углед Министарства.
Сходно члану 207. Закона о полицији, између осталог, тежим повредама службене дужности сматрају се:  непредузимање или недовољно предузимање мера из своје надлежности за безбедност лица, имовине и поверених ствари; онемогућавање, ометање или отежавање извршавања службених задатака; незаконит, несавестан, немаран рад или пропуштање радње за коју је запослени овлашћен, а које су проузроковале или су могле да проузрокују штету или незаконитост у раду; непријављивање кривичног дела, прекршаја или повреде службене дужности. 

***   

Након спроведеног поступка контроле законитости и правилности рада Министарства унутрашњих послова, Заштитник грађана је, сагледавши податке до којих је дошао, утврдио следеће чињенично стање:
У периоду од 29. 4. 2020. године до 1. 5. 2020. године, у вечерњим часовима дошло је до више окупљања непознатих лица на више локација на крововима зграда у Београду и другим градовима у Републици Србији, у време важења забране кретања и окупљања на јавним местима, која је била прописана Уредбом о мерама за време ванредног стања. Таквим поступањем, ова лица прекршила су забрану прописану чланом 1а Уредбе о мерама за време ванредног стања, за коју је чланом 4д Уредбе предвиђена новчана казна од 50.000 до 150.000 динара за прекршај. Такође, према наводима из медија, грађани који су се окупљали на крововима зграда су скандирали пароле, пуштали гласну музику и палили навијачке бакље. Описано понашање евентуално би могло да представља радњу извршења прекршаја из члана 7. и 17. Закона о јавном реду и миру (свађа, вика и бука на јавном месту, односно паљење пиротехничких производа или пуцање), за које закон прописује плаћање новчане казне, односно издржавање казне затвора, у случају да је прекршај из члана 17. Закона извршен у групи од три или више лица. 
Наведена окупљања непознатих лица на крововима градских зграда грађани су, захтевајући интервенцију полиције, пријављивали полицијским станицама надлежним за поступање на територији на којој је дошло до окупљања. Министарство унутрашњих послова доставило је доказе Заштитнику грађана да су се грађани обраћали полицијским станицама у ГО Нови Београд, Земун, Врачар, Вождовац, Стари град, Савски венац, Раковица и Лазаревац. Такође, на основу поднетих прекршајних пријава, очигледно је да су се МУП-у због наведених прекршаја обраћали и грађани Новог Сада. Наиме, Министарство унутрашњих послова, ПУ Нови Сад, ПИ Стари град поднело је 17 захтева за покретање прекршајног поступка против лица која су 30. 4. 2020. године затечена у Новом Саду у Булевару цара Лазара број 31 до 45 на заједничком крову наведених зграда. Заштитнику грађана нису достављени докази да су се грађани Ниша обраћали ПУ Ниш пријавама због окупљања на крововима, али из медијских извештаја[footnoteRef:5] је познато да је до таквих окупљања дошло и да је на једној од локација, у Сомборском булевару, ватрогасна служба морала да интервенише због бачене бакље.  [5:  https://www.youtube.com/watch?v=yelueV2F-Kc&feature=emb_logo] 

Министарство унутрашњих послова је, током наведеног периода, идентификовало потенцијалне учиниоце прекршаја из члана 1а Уредбе о мерама за време ванредног стања и члана 7. и 17. Закона о јавном реду и миру и поднело одговарајуће захтеве за покретање прекршајних поступака само за лица која су 30. 4. 2020. године затечена у Новом Саду у Булевару цара Лазара број 31 до 45 на заједничком крову наведених зграда.
Сходно наведеном, у периоду од 29. 4. 2020. године до 3. 5. 2020. године, полицијски службеници организационих јединица Министарства унутрашњих послова нису показали очекивану и неопходну брзину и ефикасност у поступању у циљу спречавања забрањених окупљања грађана на крововима зграда у Београду, Новом Саду и Нишу, односно у циљу утврђивања идентитета лица која су се окупљала на крововима зграда, ради подношења прекршајних захтева против тих лица. Полиција је, као што је указано, успешно интервенисала једино у случају групе лица која су се окупила на заједничком крову зграда у Новом Саду у Булевару цара Лазара број 31 до 45. То се не може сматрати задовољавајућим резултатом, имајући у виду да су се грађани обраћали Министарству унутрашњих послова бројним пријавама у којима је указивано да у том тренутку  у току недозвољена окупљања на крововима зграда, да је до извршења радње наведених прекршаја дошло на јавним местима и да су се прекршајне радње понављале из ноћи у ноћ од 29. 4. 2020. године до 3. 5. 2020. године. 
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Добра управа, сходно својим начелима и принципима, између осталог, подразумева да управа стручно и ефикасно одговара на захтеве грађана, да је окренута потребама грађана и њиховом испуњавању, да је отворена и доступна грађанима, да поступа са уважавањем и пажњом, да једнако поступа са грађанима у истим и сличним ситуацијама, као и да благовремено поступа по захтевима грађана. 
На основу свих утврђених чињеница и околности, Заштитник грађана је, сагласно члану 31. ставу 2. Закона о Заштитнику грађана, утврдио недостатке у раду Министарства унутрашњих послова и упутио му препоруке ради отклањања уочених недостатака, односно ради заштите права грађана и унапређења рада органа јавне власти.

	ЗАШТИТНИК ГРАЂАНА


мр Зоран Пашалић

